Document ID: 32005D0128

ΑΠΌΦΑΣΗ ΤΗΣ ΕΠΙΤΡΟΠΉΣ
της 14ης Φεβρουαρίου 2005
σχετικά με τη χορήγηση στην Ιταλία μερικής παρέκκλισης για την υποβολή στοιχείων για τις εκφορτώσεις αλιευτικών προϊόντων στα κράτη μέλη
[κοινοποιηθείσα υπό τον αριθμό Ε(2005) 322]
(Το κείμενο στην ιταλική γλώσσα είναι το μόνο αυθεντικό)
(2005/128/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1382/91 του Συμβουλίου, της 21ης Μαΐου 1991, για την υποβολή στοιχείων για τις εκφορτώσεις αλιευτικών προϊόντων στα κράτη μέλη (1), και ιδίως το άρθρο 5 παράγραφοι 4 και 5,
Εκτιμώντας τα ακόλουθα:
(1)
Η συλλογή στοιχείων για τις εκφορτώσεις αλιευτικών προϊόντων από ιταλικά σκάφη παράκτιας αλιείας, όπως θεσπίζεται στον κανονισμό (ΕΟΚ) αριθ. 1382/91, επιβάλλει πολύ μεγάλο φόρτο εργασίας στις εθνικές αρχές.
(2)
Η αυξημένη χρήση τεχνικών δειγματοληψίας θα μειώσει σημαντικά αυτό το φόρτο εργασίας και, όπως απέδειξαν οι ιταλικές αρχές, θα αυξήσει σημαντικά την ποιότητα των στοιχείων που προκύπτουν.
(3)
Το επίπεδο δειγματοληψίας που προβλέπεται με την προτεινόμενη τεχνική υπερβαίνει το όριο του 10 % του βάρους των αλιευτικών προϊόντων που προβλέπεται στο άρθρο 1 του κανονισμού (ΕΟΚ) αριθ. 1382/91.
(4)
Σύμφωνα με το άρθρο 5 παράγραφος 4 του κανονισμού (ΕΟΚ) αριθ. 1382/91, σε περίπτωση που ένας συγκεκριμένος αλιευτικός τομέας ενός κράτους μέλους δημιουργεί στις εθνικές αρχές δυσκολίες δυσανάλογες προς τη σημασία του τομέα αυτού, η Επιτροπή μπορεί να χορηγεί παρέκκλιση βάσει της οποίας το κράτος μέλος μπορεί να μην υποβάλει εθνικά στοιχεία για τον τομέα αυτόν.
(5)
Πρέπει να επιτραπεί στην Ιταλία να χρησιμοποιεί τεχνικές δειγματοληψίας για την εκτίμηση ποσοστού μεγαλύτερου από το μέγιστο προβλεπόμενο όριο του 10 % του βάρους των αλιευτικών προϊόντων που εκφορτώνονται, με την προϋπόθεση ότι οι εκτιμήσεις που προκύπτουν για το συνολικό βάρος αλιευτικών προϊόντων που εκφορτώνονται είναι τουλάχιστον ισοδύναμου επιπέδου αξιοπιστίας.
(6)
Σύμφωνα με το άρθρο 5 παράγραφος 5 του κανονισμού (ΕΟΚ) αριθ. 1382/91, η παρέκκλιση αυτή χορηγείται για τρία έτη κατ’ ανώτατο όριο.
(7)
Τα μέτρα που προβλέπονται με την παρούσα απόφαση είναι σύμφωνα προς τη γνώμη της μόνιμης επιτροπής γεωργικών στατιστικών, που συστάθηκε με την απόφαση 72/279/ΕΟΚ του Συμβουλίου (2),
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται στην Ιταλία να χρησιμοποιεί τεχνικές δειγματοληψίας για την εκτίμηση ποσοστού μεγαλύτερου από το μέγιστο όριο του 10 % του βάρους των αλιευτικών προϊόντων που εκφορτώνονται κατά το μήνα αναφοράς, όπως προβλέπεται στο άρθρο 1 του κανονισμού (ΕΟΚ) αριθ. 1382/91.
Άρθρο 2
Η ισχύς της έγκρισης αυτής λήγει στις 31 Δεκεμβρίου 2006.
Άρθρο 3
Η παρούσα απόφαση απευθύνεται στην Ιταλική Δημοκρατία.
Βρυξέλλες, 14 Φεβρουαρίου 2005.

Labels: 18
15
19
6